สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจวประจำวันที่ 4 ส.ค.58
4 ส.ค. 2558

– เงินเยนอยู่ที่ระดับ 123.96 เยน/ดอลลาร์ จากช่วงเช้าที่อยู่ที่ระดับ 124.05/07 เยน/ดอลลาร์
– เงินยูโรอยู่ที่ระดับ 1.0978 ดอลลาร์/ยูโร จากช่วงเช้าที่อยู่ที่ระดับ 1.0947/0949 ดอลลาร์/ยูโร
– ดัชนี SET ปิดวันนี้ที่ระดับ 1,432.16 จุด ลดลง 9.88 จุด หรือ 0.69% มูลค่าการซื้อขาย 36,344.58 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,057.08 ล้านบาท (SET+MAI)
 
– นักเศรษฐศาสตร์และสถาบันเศรษฐกิจเสียงส่วนใหญ่ประเมินการประชุมคณะกรรมการนโยบายการเงิน (กนง.) รอบที่ 5 ของปี 58 ในวันที่ 5 สิงหาคมนี้ คาดว่าจะมีมติตรึงอัตราดอกเบี้ยไว้ที่ 1.50% เพื่อรอดูพัฒนาการเศรษฐกิจไทยในช่วงต่อไปก่อนและน่าจะเก็บกระสุนไว้ใช้ยามจำเป็น เพราะมองว่าการปรับลดดอกเบี้ยตอนนี้อาจไม่เกิดประโยชน์ ขณะที่ฝ่ายเก็ง”ลด”ดอกเบี้ยเห็นว่าจะช่วยกระตุ้นเศรษฐกิจภายในประเทศที่ยังไม่ฟื้นตัวเท่าที่ควร
– นายอนุสรณ์ ธรรมใจ รองอธิการบดีฝ่ายวิจัยและบริการวิชาการ และ คณบดีคณะเศรษฐศาสตร์ มหาวิทยาลัยรังสิต ในฐานะอดีตกรรมการผู้ทรงคุณวุฒิและกรรมการตรวจสอบ ธนาคารประเทศไทย (ธปท.) เสนอให้ที่ประชุมคณะกรรมการนโยบายการเงิน (กนง.)ในวันพรุ่งนี้นำประเด็นภาวะเศรษฐกิจซบเซาและอัตราเงินเฟ้อติดลบต่อเนื่องกันเป็นเดือนที่เจ็ดมาเป็นประเด็นหลักในการพิจารณาอัตราดอกเบี้ยนโยบายที่เหมาะสมมากกว่าที่จะวิตกกังวลเรื่องเงินบาทอ่อนค่าหรือเกรงว่าจะมีการก่อหนี้เกินตัวหรือความร้อนแรงของภาวะฟองสบู่
– ที่ประชุมคณะกรรมการร่วมภาคเอกชน 3 สถาบัน (กกร.) ประกอบด้วย สภาอุตสาหกรรมแห่งประเทศไทย สภาหอการค้าแห่งประเทศไทย และสมาคมธนาคารไทย ได้แสดงความกังวลถึงสถานการณ์ส่งออกในเดือนมิถุนายนที่หดตัวถึง7.9% ซึ่งหดตัวมากขึ้นจากเดือนก่อนหน้า ทำให้ช่วงครึ่งปีแรก มูลค่าส่งออกหดตัวไปถึง 4.8% ทำให้มีโอกาสที่การส่งออกทั้งปีจะหดตัวต่อเนื่องเป็นปีที่สามติดต่อกัน แม้ในขณะนี้ได้รับปัจจัยหนุนจากค่าเงินบาทมีทิศทางอ่อนลงก็ตาม
– พล.อ.ฉัตรชัย สาริกัลยะ รมว.พาณิชย์ เปิดเผยว่า วันพรุ่งนี้นัดประชุมผู้บริหารระดับสูงของกระทรวงฯ เพื่อพิจารณาทบทวนเป้าหมายการส่งออกของไทยในปี 58 ใหม่ เบื้องต้นประเมินว่า อัตราการขยายตัวในปีนี้น่าจะอยู่ที่ 0% หรือไม่เติบโตจากปีก่อน ที่มีมูลค่าประมาณ 227,000 ล้านเหรียญสหรัฐฯ หรือประมาณ 7.3 ล้านล้านบาท จากเดิมที่คาดจะขยายตัว 1.2% จากปีก่อน
– พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.)วันนี้ยังไม่ได้มีการพิจารณามาตรการกระตุ้นเศรษฐกิจ 6 ด้าน
– นางโอลกา เกโรวาซิลิ โฆษกรัฐบาลกรีซ เปิดเผยในวันนี้ว่า รัฐบาลคาดว่าจะสามารถได้ข้อสรุปเกี่ยวกับข้อตกลงให้ความช่วยเหลือทางการเงินกับทางเจ้าหนี้ได้ภายในวันที่ 18 ส.ค.
– กระทรวงพาณิชย์สหรัฐรายงานว่า การใช้จ่ายของผู้บริโภคเพิ่มขึ้นเพียง 0.2% ในเดือนมิ.ย. โดยเป็นการเพิ่มขึ้นน้อยที่สุดในรอบ 4 เดือน และเป็นสัญญาณบ่งชี้ว่าเศรษฐกิจได้ชะลอตัวลงในช่วงท้ายไตรมาส 2
 
ที่มา: สำนักข่าวอินโฟเควสท์